Et parcelhus i et industriområde i Nykøbing har her til eftermiddag været udsat for en større brand.

Politi og brandvæsen er lige nu til stede i Nykøbing. Årsagen er, at en større brand er brudt ud i et parcelhus. - Vi kan ikke sige noget om årsagen, for det hele var så overtændt, at man ikke kan se, hvor den er startet, fortæller Lars Enevoldsen, der indsatsleder hos Nordjyllands Beredskab. Klokken 14.05 løb meldingen ind på alarmcentralen om en brand i et parcelhus på N A Christensenvej i Nykøbing. Indsatslederen oplyser, at parcelhuset ligger i et industriområde. - Det var fuldstændig overtændt, da vi kom derud. Der var ikke meget at gøre, så det handlede om at sikre, at branden ikke bredte sig. Der var nogle gasflasker i nærheden, som hurtigt blev lokaliseret og sikret, oplyser indsatslederen. Ejeren af huset har ikke været hjemme, så der har ikke på noget tidspunkt været nogle mennesker i fare. Brandvæsnet forventer dog, at der går noget tid, før brandslukningen er afsluttet. - Nu går vi i gang med efterslukningen, og det kommer til at tage to-tre timer. Bygningen er faldet næsten helt sammen, så det kan ligge og ulme i lang tid, fortæller Lars Enevoldsen.